4 “Mpindieu wewe Isalele, teleja mêyi ne mikandu ne mapangadika bindi nnulongesha bua kutumikila, bua nuikale ne muoyo+ ne nubuele, nuangate buloba budi Yehowa Nzambi wa bankambua benu unupesha.2 Kanuena ne bua kusakidila mêyi makuabu ku mêyi andi nnutumina dîyi bua kuenza, anyi kanuena ne bua kumbushaku mêyi makuabu to,+ bua nutumikile mêyi a Yehowa Nzambi wenu andi nnutumina dîyi bua kuenza.3 “Mêsu enu avua madimuene tshivua Yehowa muenze mu tshilumbu tshia Bâla wa Peô; Yehowa Nzambi wenu wakabutula muntu yonso uvua mulonde Bâla wa Peô munkatshi muenu.+4 Kadi nuenu badi balamate Yehowa Nzambi wenu bikole nudi bonso ne muoyo lelu.5 Monayi, ndi munulongeshe mêyi ne mikandu ne mapangadika,+ anu muvua Yehowa Nzambi wanyi muntumine dîyi bua kuenza, bua nubitumikile mu buloba bunuangata.6 Nudi ne bua kubilonda bimpe menemene,+ bualu, bualu ebu nebuleje munudi ne meji+ ne lungenyi+ kumpala kua bisamba bikala ne bua kumvua bualu bua mêyi ne mikandu yonso eyi, ne nebiambe ne: ‘Bulelela, tshisamba tshinene etshi ntshisamba tshidi ne meji ne lungenyi.’+7 Bualu ntshisamba kayi tshinene tshidi ne nzambi yatshi pabuipi natshi bu mudi Yehowa Nzambi wetu muikale netu dîba dionso ditudi tumubila?+8 Kabidi, ntshisamba kayi tshinene tshidi ne mêyi ne mikandu biakane ne mapangadika makane bidi bu Mikenji yonso indi nteka kumpala kuenu lelu eyi?+9 “Kadi wamanya ne wadimuka bikole,* bua kulu kupua muoyo malu avua mêsu ebe mamone bua kawumbuki mu muoyo webe matuku ebe onso a muoyo. Udi kabidi ne bua kuambila bana bebe ne bikulu bebe.+10 Dituku diuvua muimane kumpala kua Yehowa Nzambi webe mu Holeba, Yehowa wakangambila ne: ‘Sangisha bantu kumpala kuanyi bua bumvue mêyi anyi,+ bua balonge bua kuntshina+ matuku onso adibu ne muoyo pa buloba, ne bua balongeshe bana babu.’+11 “Nunku nuenu kusemena pabuipi, kuimana kuinshi kua mukuna, ne mukuna uvua utema kapia too ne mu diulu mene;* kuvua mîdima, matutu, ne mifitu mikole.+12 Yehowa wakabanga kuakuila nenu mu kapia.+ Nuvua bumvue anu dîyi, kadi kanuvua bamone tshintu,+ kuvua anu dîyi tshianana.+13 Wakanumanyisha tshipungidi tshiende+ tshivuaye munutumine dîyi bua kulama, mmumue ne: Mêyi Dikumi.*+ Pashishe yeye kuafunda pa mabue abidi.+14 Dîba adi Yehowa wakantumina dîyi bua kunulongesha mêyi ne mikandu ne mapangadika binudi ne bua kutumikila mu buloba bunudi nubuela bua kuangata.15 “Nunku nudimuke bikole,* bu munuvua kanuyi bamone tshintu nansha tshimue dituku divua Yehowa muakuile nenu munkatshi mua kapia mu Holeba,16 bua kanuenji bualu bubi pa kudienzela lupingu lusonga nansha lua mushindu kayi ludi ne tshimuenekelu tshia tshintu kayi tshionso, tshimfuanyi tshia mulume anyi tshia mukaji,+17 tshimfuanyi tshia nyama kayi yonso wa pa buloba anyi tshimfuanyi tshia nyunyi kayi yonso udi ubuuka muulu,+18 tshimfuanyi tshia tshintu kayi tshionso tshidi tshidikoka panshi, anyi tshimfuanyi tshia mushipa kayi wonso udi mu mâyi adi pa buloba.+19 Paudi ubandisha kabidi mêsu ebe utangila mu diulu ne umona dîba, ngondo, ne mitoto, musumba wonso wa bintu bia mu diulu, kabikusesuishi ne kubinaminyi ne kubitendeledi to.+ Yehowa Nzambi webe mmubipeshe bisamba bionso bidi muinshi mua diulu.20 Kadi nuenu nudi bantu badi Yehowa muangate ne mupatule mu tshikutu tshia kapia tshia kuenguluila tshiamu tshifiike, mu Ejipitu, bua kuikala tshisamba tshiende*+ yeye nkayende bu munudi lelu eu.21 “Yehowa wakankuatshila tshiji bua bualu buenu,+ yeye kuditshipa ne: meme tshiakusabuka Yadene anyi kubuela mu buloba buimpe budi Yehowa Nzambi webe ukupesha bu bumpianyi.+22 Bualu nemfuile mu buloba ebu; tshiakusabuka Yadene to,+ kadi nuenu nenusabuke ne nenuangate buloba buimpe ebu.23 Nudimuke bua kanupu muoyo tshipungidi tshia Yehowa Nzambi wenu tshivuaye mudie nenu,+ ne kanudienzedi lupingu lusonga, mmumue ne: tshimfuanyi tshia tshintu kayi tshionso tshidi Yehowa Nzambi webe mukukandike.+24 Bualu Yehowa Nzambi webe nkapia kadi kabutula,+ Nzambi udi ulomba bua kumulamata anu yeye.+25 “Wewe mupete bana ne bikulu ne nuenu basombe matuku a bungi mu buloba ebu, nuenu benze bualu bubi, ne benze lupingu lusonga+ nansha lua mushindu kayi, ne wewe muenze bualu bubi ku mêsu kua Yehowa Nzambi webe bua kumufiikisha munda,+26 ndi ngangata diulu ne buloba bu bantemu kunudi lelu eu ne: kakuyi mpata nenujimine ne lukasa mu buloba bunudi nusabukila Yadene bua kuangata. Kanuakunengamu matuku a bungi to, kadi nenubutudibue butubutu.+27 Yehowa neanutangalaje munkatshi mua bisamba;+ anu bantu bakese ba kunudi ke bashala ne muoyo+ mu bisamba muikala Yehowa mua kuya nenu.28 Kuoku aku nenutendelele nzambi ya mitshi ne ya mabue mienza ku bianza bia bantu,+ nzambi idi kayiyi mua kumona anyi kumvua anyi kudia anyi kununkila.29 “Nuenu bakebe Yehowa Nzambi wenu kuntu aku, neumupete kakuyi mpata,+ wewe mumukebe ne muoyo webe wonso ne anyima* webe yonso.+30 Pawikala mu dikenga dikole ne malu onso aa owu makufikile mu matuku a ku ndekelu, dîba adi neupingane kudi Yehowa Nzambi webe ne neuteleje dîyi diende.+31 Bualu Yehowa Nzambi webe udi Nzambi wa luse.+ Kakukulekela anyi kukufikisha ku kabutu anyi kupua tshipungidi tshivuaye muditshipe kudi bankambua bebe muoyo to.+32 “Mpindieu ebeja bua matuku a kale a kumpala kua tshikondo tshiebe, kumbukila ku dituku divua Nzambi mufuke muntu pa buloba; keba kumbukila ku ditengu dimue dia diulu too ne ku ditengu dikuabu dia diulu. Bualu bunene bua nunku bukadiku buenzeke peshi kudiku muntu ukadi mumvue bualu bua nunku anyi?+33 Kudiku tshisamba tshikuabu tshikadi tshiumvue dîyi dia Nzambi diakuila mu kapia mushindu uuvua wewe mudiumvue kadi tshishale ne muoyo anyi?+34 Peshi Nzambi ukadiku mutete bua kudiangatshila tshisamba kampanda munkatshi mua tshisamba tshikuabu ne manyoka,* ne bimanyinu, ne bishima,+ ne mvita,+ ne tshianza tshia bukole,+ ne diboko diolola, ne malu adi akuatshisha buôwa,+ anu muvua Yehowa Nzambi wenu munuenzele mu Ejipitu mu mêsu enu mene anyi?35 Nuenu mbanuleje malu onso aa bua numanye ne: Yehowa udi Nzambi mulelela;+ kakuena mukuabu pa kumumbusha yeye.+36 Yeye uvua muenze bua umvue dîyi diende diumbukila mu diulu bua kukubela; ne pa buloba, uvua muenze bua umone kapia kende kanene, ne wewe uvua mumvue mêyi ende umbukila mu kapia.+37 “Bu muvuaye munange bankambua bebe ne musungule bana* babu badi balonda panyima pabu,+ bavua bakupatule mu Ejipitu kumpala kuende ku bukole buende bunene.38 Yeye wakipata kumpala kuebe bisamba binene bia bukole kukupita wewe, bua kukubueja ne kukupesha buloba buabi bu bumpianyi, anu mudibi lelu eu.+39 Nunku lelu eu umanye ne ukuate ne: Yehowa udi Nzambi mulelela muulu mu diulu ne panshi pa buloba.+ Kakuena mukuabu nansha.+40 Udi ne bua kulama mêyi ne mikandu biende ne mêyi ende bindi nkutumina dîyi lelu bua kuenza, bua malu ende bimpe buebe wewe ne bua bana bebe balua panyima pebe, bua wewe usombe matuku a bungi mu buloba budi Yehowa Nzambi webe ukupesha.”+41 Dîba adi Mose wakateka bimenga bisatu ku luseke, ku luseke lua ku est kua Yadene.+42 Bikala muntu kampanda mushipe mukuende kabiyi ku bukole, ne kavua mumukine konso eku,+ udi ne bua kunyemena mu tshimue tshia ku bimenga bisatu abi bua ashale ne muoyo.+43 Bimenga abi mbiobi ebi: Besê+ mu tshipela tshidi mu mpata wa pa mukuna bua bena Lubena, Lamota+ mu Gilada bua bena Gada, ne Golana+ mu Bashana bua bena Manashe.+44 Nunku eyi ke Mikenji+ ivua Mose muteke kumpala kua tshisamba tshia Isalele.45 Aa mmavuluija, mêyi ne mikandu ne mapangadika bivua Mose mupeshe bena Isalele bobu bamane kupatuka mu Ejipitu,+46 mu tshitupa tshia buloba tshia Yadene mu tshibandabanda tshidi tshitangilangane ne Bete-peô,+ mu buloba bua Sihona mukalenge wa bena Amole, uvua musombele mu Heshebona,+ uvua Mose ne bena Isalele batshimune bobu bamane kupatuka mu Ejipitu.+47 Bakangata buloba buende ne buloba bua Oga mukalenge+ wa Bashana, bakalenge babidi ba bena Amole bavua mu tshitupa tshia buloba tshia ku est kua Yadene,48 kumbukila ku Aloê,+ udi kumpenga kua Tshibandabanda tshia Ânona,* too ne ku mukuna wa Sileona, mmumue ne: Hêmona,+49 ne Alabâ yonso mu tshitupa tshia buloba tshia ku est kua Yadene, too ne ku Mbuu wa mu Alabâ* kuinshi kua mpulumuku ya Pisega.+
lua_Latn